P. Prokopovič, poslanec: (2002-05-23):
I. Presperín, podpredseda NR SR: Prosím, hlasujte o tomto návrhu výboru, ktorý predniesol pán poslanec Prokopovič. Hlasujeme. Hlasujeme o skrátenom legislatívnom konaní, o uznesení k tlači 1587. Hlasujeme. (Hlasovanie.) Prítomných je 76 poslancov, za 69, proti 1, zdržali sa 4, nehlasovali 2. Konštatujem, že Národná rada na návrh vlády vyslovila súhlas s prerokovaním tohto vládneho návrhu zákona v skrátenom konaní. Pokračujeme teda prvým čítaním o vládnom návrhu zákona o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov (tlač 1588). Prosím pána ministra hospodárstva Slovenskej republiky Ľubomíra Haracha, aby sa ujal slova. Ľ. Harach, minister hospodárstva SR: Ďakujem pekne. Vážený pán predsedajúci, panie poslankyne, páni poslanci, potreba vypracovať a predložiť návrh zákona o hospodárskej mobilizácii vyplynula pre Slovenskú republiku predovšetkým z potreby zákonným spôsobom upraviť plánovanie a racionálne využívanie zdrojov Slovenskej republiky na zabezpečenie potrieb obyvateľstva, ozbrojených síl a ozbrojených bezpečnostných zborov počas krízovej situácie, ako aj z potreby zákonnej úpravy cieľov, úloh a predpokladov v oblasti integrácie Slovenskej republiky do sústavy kolektívnej obrany a bezpečnosti. Tragické udalosti v septembri minulého roku v USA potvrdzujú potrebu každého štátu mať pripravené zákonné prostredie a zákonné prostriedky na odvrátenie kolapsu spoločnosti v dôsledku krízovej situácie. Doterajšia právna úprava otázok hospodárskej mobilizácie bola len okrajovo v zákone č. 40/1961 Zb. v znení neskorších predpisov a výnosom Ministerstva hospodárstva Slovenskej republiky č. 2/1993 na koordináciu hospodárskej mobilizácie a bola zameraná takmer výhradne na brannú pohotovosť štátu, a teda nezodpovedá súčasným právnym, ekonomickým, spoločenským a politickým pomerom v Slovenskej republike. Doterajšia právna úprava nevytvárala ani podmienky na kompatibilnú zahraničnú bezpečnostnú politiku štátu, ktorý má ambície stať sa plnoprávnym členom obranno-bezpečnostného kolektívneho zoskupenia NATO. Prijatím zákona o obrane, ktorý je v súčasnom období na prerokúvaní v Národnej rade Slovenskej republiky, bude zákon č. 40/1961 zrušený a tým sa spomínaný výnos ministerstva hospodárstva stane nevykonávateľný. V nadväznosti na závery Washingtonského samitu z 23. – 24. apríla 1999 a v zmysle strategickej koncepcie NATO je v Slovenskej republike nevyhnutné prijať právnu úpravu na optimálne plánovanie a využívanie zdrojov hospodárstva Slovenskej republiky na riešenie takých krízových situácií, ktoré môžu mať za následok vyhlásenie núdzového stavu, výnimočného stavu, vojnového stavu alebo vypovedanie vojny. Ústavný zákon o bezpečnosti štátu v čase vojny, vojnového stavu, výnimočného stavu a núdzového stavu vytvára priestor na uplatňovanie ustanovení zákona o hospodárskej mobilizácii, a to najmä tých, ktoré majú obmedzujúci charakter v oblasti ústavne chránených vlastníckych práv alebo nútených služieb pre potreby inštitútov vecného plnenia a pracovnej povinnosti. Prijatím zákona o hospodárskej mobilizácii sa v súlade s článkom 18 ods. 2 písm. c) a článkom 20 ods. 4 Ústavy Slovenskej republiky zákonne upraví nútené obmedzenie vlastníckeho práva, nútené služby a konanie, definujú sa nástroje štátu umožňujúce eliminovať negatívny dosah dôsledkov núdzového stavu, výnimočného stavu, vojnového stavu alebo vojny. Návrh zákona bol prerokovaný vo vláde 15. mája. Vláda ho predložila na ďalšie konanie. Dovoľujem si vás požiadať o podporu predkladaného návrhu zákona. Ďakujem za pozornosť. I. Presperín, podpredseda NR SR: Ďakujem, pán minister. Prosím pána poslanca Prokopoviča. Páni poslanci, upozorňujem, že budeme hlasovať o každom zákone. Teda žiadam vás, aby ste boli prítomní v rokovacej sále.